‘มันนี่กูรู’เน้นขายเบี้ยต่ำสุด
มันนี่กูรู ยึดหัวหาดเปิดช่องทางขายใหม่ ชูจุดขายเปรียบเทียบสินค้า ราคาดีสุด
29 ต.ค. 2565

มันนี่กูรู ยึดหัวหาดเปิดช่องทางขายใหม่ ชูจุดขายเปรียบเทียบสินค้า ราคาดีสุด 
น.ส.แคทเทอร์รีน อภัยวงศ์ กรรมการผู้จัดการและผู้จัดการประจำประเทศไทย บริษัท เงิน กูรู เปิดเผยว่า บริษัทได้เปิดตัวเว็บไซต์ใหม่ MoneyGuru.co.th เพื่อใช้เป็นช่องทางทำตลาดให้กับบริษัทประกันและสถาบันการเงิน โดยจะเป็นเว็บไซต์ที่เปรียบเทียบผลิตภัณฑ์ด้านประกันและการเงินในไทยที่ครอบคลุมและครบถ้วนมากที่สุด เพื่อให้ลูกค้าได้ค่าเบี้ยถูกสุดหรือผลตอบแทนดีที่สุด มุ่งเจาะกลุ่มลูกค้าที่มีการศึกษา มีฐานะการเงิน และกลุ่มที่ซื้อสินค้าผ่านระบบออนไลน์เป็นหลัก
อย่างไรก็ตาม ในระยะแรกบริษัทจะเน้นทำตลาดให้กับกรมธรรม์ประกันภัยรถยนต์ก่อน ซึ่งปัจจุบันมีบริษัทประกันที่เป็นพันธมิตรอยู่ 11 ราย และมีแผนที่จะดึงบริิษัทประกันวินาศภัยที่อยู่ในไทยทั้งหมดเข้ามาร่วมเป็นพันธมิตรด้วย และคาดว่าในช่วงไตรมาสแรกปีหน้าจะเริ่มทำตลาดในส่วนของกรมธรรม์ประกันอุบัติเหตุส่วนบุคคล (พีเอ) ประกันการเดินทางและประกันสุขภาพได้ หลังจากนั้นก็จะขยายไปยังผลิตภัณฑ์ด้านการเงิน ไม่ว่าจะเป็นบัตรเครดิตหรือสินเชื่อส่วนบุคคลต่อไป
“เราไม่ได้เป็นบริษัทนายหน้าหรือโบรกเกอร์ขายประกัน เพราะโบรกเกอร์เป็นช่องทางที่มีต้นทุนแพงที่สุดของบริษัทประกัน เราจะทำหน้าที่เป็นฝ่ายตลาดและมีรายได้จากค่าการตลาดทีี่ได้รับจากบริษัทประกันเท่านั้น ซึ่งคาดว่าช่องทางของเรานี้จะช่วยลดต้นทุนให้กับบริษัทประกันได้มากถึง 20% ขณะเดียวกันประโยชน์ก็จะได้รับกลับคืนมาให้ลูกค้าด้วยค่าเบี้ยที่ลดต่ำลงมา” น.ส.แคทเทอร์รีน กล่าว 
ทั้งนี้ ในส่วนของการปิดการขายจะเป็นในส่วนของบริษัทประกันโดยตรงหรือไม่ก็เป็นบริษัทโบรกเกอร์ที่เป็นพันธมิตรของบริษัท ซึ่งคาดว่าบริษัทจะถึงจุดคุ้มทุนภายใน 2 ปี ตั้งเป้าการเติบโต 30% ทุกเดือน และมีเป้าหมายจะเข้าไประดมทุนในตลาดหลักทรัพย์แห่งประเทศไทยให้ได้ภายใน 3 ปีนีิ้ โดยมีแผนระยะยาวภายใน 8 ปี จะต้องมีส่วนแบ่ง 60% ในตลาดออนไลน์ให้ได้ 
น.ส.แคทเทอร์รีน กล่าวว่า ในอนาคตบริษัทโบรกเกอร์ที่ผ่านลูกค้าโดยตรงกับที่ผ่านมาระบบออนไลน์จะลดลง ซึ่งก็เป็นแนวโน้มที่เกิดขึ้นทั่วโลก โดยเฉพาะในเอเชีย ไม่ว่าจะเป็นที่ ฮ่องกง ไต้หวัน ฟิลิปปินส์ เวียดนาม สิงคโปร์ มาเลเซีย และอินโดนีเซีย ซึ่งมีบริษัทในเครือของมันนีี่ กูรู ตั้งอยู่ ธุรกิจนี้ก็เติบโตอย่างต่อเนื่อง